**Наредба**

**за държавните изисквания за придобиване на висше образование на образователно-квалификационна степен "магистър" по специалността "Ветеринарна медицина"**

|  |  |  |  |
| --- | --- | --- | --- |
|   |   |   |   |

Приета с ПМС № 17 от 28.01.2016 г., обн., ДВ, бр. 9 от 2.02.2016 г., в сила от учебната 2016 – 2017 г.

|  |  |  |  |
| --- | --- | --- | --- |
|   |   |   |   |

**Чл. 1**. (1) Висше образование по специалността "Ветеринарна медицина" от професионално направление "Ветеринарна медицина" на образователно-квалификационната степен "магистър" с професионална квалификация "ветеринарен лекар" се придобива във висши училища, които отговарят на изискванията на Закона за висшето образование и на наредбата.

(2) Формата на обучение е редовна.

|  |  |  |  |
| --- | --- | --- | --- |
|   |   |   |   |

**Чл. 2**. (1) Обучението по специалността "Ветеринарна медицина" е с продължителност 11 семестъра, съответстващи на 5 и половина учебни години, с общ минимален хорариум 4340 часа, съответстващо на ниво 7 от Националната квалификационна рамка.

(2) Съгласно Наредба № 21 от 2004 г. за прилагане на Система за натрупване и трансфер на кредити във висшите училища се присъждат общо 360 кредита по Европейската система за трансфер на кредити (ECTS), от които 300 за аудиторна и извънаудиторна заетост за изучаваните дисциплини и 60 за преддипломен стаж и за дипломиране.

|  |  |  |  |
| --- | --- | --- | --- |
|   |   |   |   |

**Чл. 3**. (1) Приемането на студенти за обучение по специалността "Ветеринарна медицина" се извършва чрез писмен конкурсен изпит по биология, който се провежда в рамките на кандидатстудентската сесия, или чрез оценката от държавен зрелостен изпит по биология от дипломата за средно образование.

(2) Конкурсните работи се оценяват по шестобалната система.

|  |  |  |  |
| --- | --- | --- | --- |
|   |   |   |   |

**Чл. 4**. (1) Обучението включва задължителни, избираеми и факултативни учебни дисциплини.

(2) Задължителните учебни дисциплини и минималният им хорариум са:

| Дисциплини | Часове |
| --- | --- |
| 1. Физика с основи на биофизиката | 45 часа |
| 2. Медицинска химия | 60 часа |
| 3. Зоология | 30 часа |
| 4. Медицинска ботаника | 30 часа |
| 5. Биостатистика | 30 часа |
| 6. Латински език | 45 часа |
| 7. Екология  | 30 часа |
| 8. Анатомия на домашните животни (включително цитология, хистология и ембриология) | 435 часа |
| 9. Физиология на животните | 150 часа |
| 10. Биохимия | 120 часа |
| 11. Генетика и развъждане на животните | 75 часа |
| 12. Молекулярна биология | 30 часа |
| 13. Животновъдство  | 90 часа |
| 14. Хранене, агрономия и диететика  | 90 часа |
| 15. Ветеринарна хигиена и технологии в животновъдството | 60 часа |
| 16. Етология, защита и хуманно отношение към животните | 30 часа |
| 17. Токсикология | 45 часа |
| 18. Микробиология | 120 часа |
| 19. Вирусология  | 60 часа |
| 20. Имунология  | 45 часа |
| 21. Патология (обща, функционална и специална)  | 240 часа |
| 22. Фармакология и фармация | 150 часа |
| 23. Акушерство, репродукция и репродуктивни нарушения  | 120 часа |
| 24. Епидемиология и превантивна ветеринарна медицина | 60 часа |
| 25. Паразитология (обща част) | 25 часа |
| 26. Инфекциозни болести  | 60 часа |
| 27. Вътрешни незаразни болести  | 105 часа |
| 28. Хирургия | 90 часа |
| 29. Анестезиология и спешна медицина  | 30 часа |
| 30. Болести по продуктивните животни  | 300 часа |
| 31. Болести по животните за компания  | 160 часа |
| 32. Болести по еднокопитните животни  | 90 часа |
| 33. Радиология  | 40 часа |
| 34. Фармакотерапия | 20 часа |
| 35. Обществено ветеринарно дело и законодателство | 45 часа |
| 36. Съдебна ветеринарна медицина  | 30 часа |
| 37. Професионална етика  | 15 часа |
| 38. Пропедевтика с клинична лаборатория | 120 часа |
| 39. Икономика на животновъдството  | 30 часа |
| 40. Хигиена, технология и контрол на храните  | 210 часа |
| 41. Управление на стадното здраве | 20 часа |
| 42. Болести по пчели, риби и дивеч | 60 часа |
| Общо: | 3640 часа |

(3) Висшите училища могат да включват в учебния план като задължителни учебни дисциплини и други освен посочените в ал. 2.

(4) Хорариумът на избираемите учебни дисциплини не може да надхвърля 10 на сто от общата аудиторна заетост по учебен план.

|  |  |  |  |
| --- | --- | --- | --- |
|   |   |   |   |

**Чл. 5**. (1) Лекционните курсове по задължителните учебни дисциплини и семестриалните изпити към тях се провеждат от хабилитирани в съответното професионално направление преподаватели.

(2) С решение на академичния съвет до 30 на сто от лекционните курсове и семестриалните изпити към тях по задължителните учебни дисциплини могат да бъдат възлагани на нехабилитирани преподаватели с образователна и научна степен "доктор" или с научна степен "доктор на науките" в съответното професионално направление.

(3) Не по-малко от 70 на сто от хабилитираните преподаватели по задължителните учебни дисциплини са на основен трудов договор във висшето училище.

|  |  |  |  |
| --- | --- | --- | --- |
|   |   |   |   |

**Чл. 6**. (1) Обучението включва и практическа подготовка с общ хорариум 700 часа, която се осъществява, както следва:

1. практика по животновъдство – до седми семестър с продължителност не по-малко от 2 седмици – 60 часа;

2. клиничен стаж след осми семестър с продължителност не по-малко от 4 седмици – 160 часа;

3. преддипломен стаж след приключване на десети семестър – 12 седмици – 480 часа.

(2) Практическата подготовка на студентите се организира от висшето училище и се провежда в самостоятелно обособени университетски клиники и лаборатории, учебно-опитни стопанства, структурите на Българската агенция по безопасност на храните, в частни ветеринарномедицински клиники и амбулатории и предприятия за добив, преработка, съхранение и търговия със суровини и храни от животински произход и се осигурява чрез сътрудничеството между висшето училище и Българската агенция за безопасност на храните.

|  |  |  |  |
| --- | --- | --- | --- |
|   |   |   |   |

**Чл. 7**. (1) Обучението завършва с държавни изпити, които се провеждат в две групи дисциплини:

1. вътрешни незаразни болести, хирургия, анестезиология и радиология, акушерство, репродукция и репродуктивни нарушения;

2. хигиена, технология и контрол на храните, инфекциозни болести и паразитология.

(2) Висшите училища могат да включват и други задължителни учебни дисциплини, по които да се полагат държавни изпити.

(3) Всеки държавен изпит се полага пред държавна изпитна комисия, включваща най-малко по един хабилитиран преподавател от посочените в ал. 1 дисциплини. В комисията могат да бъдат включени и външни за висшето училище лица.

(4) Съставът на всяка изпитна комисия се определя със заповед на ректора на висшето училище.

|  |  |  |  |
| --- | --- | --- | --- |
|   |   |   |   |

**Чл. 8**. (1) Студентите, изпълнили задълженията си по учебния план, в който са отразени изискванията на наредбата, получават диплома за висше образование на образователно-квалификационната степен "магистър" и професионална квалификация "ветеринарен лекар".

(2) Лицата, получили диплома за висше образование по специалността "Ветеринарна медицина" и професионална квалификация "ветеринарен лекар", могат да упражняват ветеринарномедицинска професия при условията и по реда на Закона за ветеринарномедицинската дейност.

(3) Прилагането на наредбата гарантира, че завършилият специалист придобива необходимите знания, умения и компетентности по Националната квалификационна рамка и по Директива 2005/36/ЕО на Европейския парламент и на Съвета от 7 септември 2005 г. относно признаването на професионалните квалификации (ОВ, L 55, 30.09.2005 г.) и Директива 2013/55/ЕС на Европейския парламент и на Съвета от 20 ноември 2013 г. за изменение на Директива 2005/36/ЕО относно признаването на професионалните квалификации и на Регламент (ЕС) № 1024/2012 относно административно сътрудничество посредством Информационната система за вътрешния пазар ("Регламент за ИСВП") (ОВ, L 354, 28.12.2013 г.).

(4) Чрез обучението по "Ветеринарна медицина" се добиват:

1. знания за:

а) анатомия и физиология на здрави животни, тяхното отглеждане, възпроизводство и хигиена;

б) хранене и технологии, свързани с производство на храни за нуждите на животните;

в) поведение и физиологични нужди на животните;

г) обща и специална патология на животните;

2. умения за:

а) установяване причините, характера, развитието, диагностиката и лечението на болестите по животните, включително и безболезнена смърт;

б) диференциране на болестите при животните;

в) оценка на риска относно възможности за предаване на болести от животни на човек;

3. компетентности за:

а) превантивна медицина, свързана с проучвания, анализ и сертифициране;

б) хигиена, технологии и контрол на добиване, производство, съхраняване и реализация на храни от животински произход за човешка консумация, включително способности за разбиране и разясняване на добрите практики в това отношение;

в) отговорно и разумно използване на ветеринарни лекарствени продукти с цел лечение на животни и гарантиране безопасността на хранителната верига и опазване на околната среда.

|  |  |  |  |
| --- | --- | --- | --- |
|   |   |   |   |

**ДОПЪЛНИТЕЛНА РАЗПОРЕДБА**

|  |  |  |  |
| --- | --- | --- | --- |
|   |   |   |   |

**§ 1**. Наредбата въвежда изискванията на Директива 2005/36/ЕО на Европейския парламент и на Съвета от 7 септември 2005 г. относно признаването на професионалните квалификации и транспонира Директива 2013/55/ЕС на Европейския парламент и на Съвета от 20 ноември 2013 г. за изменение на Директива 2005/36/ЕО относно признаването на професионалните квалификации и на Регламент (ЕС) № 1024/2012 относно административно сътрудничество посредством Информационната система за вътрешния пазар ("Регламент за ИСВП").

|  |  |  |  |
| --- | --- | --- | --- |
|   |   |   |   |

**ПРЕХОДНИ И ЗАКЛЮЧИТЕЛНИ РАЗПОРЕДБИ**

|  |  |  |  |
| --- | --- | --- | --- |
|   |   |   |   |

**§ 2**. Студентите, които през учебната 2016 – 2017 година са в четвърти, пети и шести курс, продължават обучението си и се дипломират по учебните планове, действащи преди влизането в сила на тази наредба.

|  |  |  |  |
| --- | --- | --- | --- |
|   |   |   |   |

**§ 3**. Наредбата се издава на основание чл. 9, ал. 3, т. 5 от Закона за висшето образование и влиза в сила от учебната 2016 – 2017 година.